สินเชื่อยังพุ่งกระฉูด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ธปท.เชื่อขยาย9-10%ตามจีดีพีมั่นใจไม่มีฟองสบู่อสังหาริมทรัพย์
โพสต์ทูเดย์ — ธปท.มั่นใจสินเชื่อครึ่งปีหลังโตได้ตามเป้าหมาย 9% หลังครึ่งปีแรกปล่อยได้แล้ว 5% ใกล้เคียงการเติบโตทางเศรษฐกิจ ชี้แนวโน้มยังรุ่งตามการฟื้นตัวเศรษฐกิจ ไม่ห่วงฟองสบู่ต้องระวังต่อเนื่อง
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า การขยายตัวของสินเชื่อในระบบธนาคารพาณิชย์ใน ขณะนี้กำลังมีแนวโน้มที่จะขยายตัวได้ดี ทำให้มั่นใจว่าทั้งปีระบบธนาคารจะสามารถปล่อยกู้ได้ตามเป้าหมายที่ตั้งไว้เฉลี่ยที่ 9% เพราะถ้าเศรษฐกิจปรับตัวดี โดยส่วนมากสินเชื่อก็จะขยายตัวได้ในทิศทางเดียวกับอัตราการเจริญเติบโตทางเศรษฐกิจ (จีดีพี) อยู่แล้ว 
จึงเป็นไปตามความต้องการบริโภคหรือการจับจ่ายใช้สอยของประชาชน รวมถึงการลงทุนที่จะมีเพิ่มขึ้นของนักลงทุนหลังมีความเชื่อมั่นมากขึ้นเมื่อการเมืองนิ่ง ซึ่งขณะนี้ก็มีแนวโน้มการเมืองคลี่คลายไปมาก
ทั้งนี้ เฉพาะครึ่งปีแรกสินเชื่อทั้งระบบสามารถขยายตัวได้แล้ว เฉลี่ยที่ 5% ใกล้เคียงกับระดับจีดีพี เพราะถ้าจีดีพีไตรมาส 2 ออกมาโตระดับ 10% สินเชื่อโตระบบธนาคารโตได้ 5% ก็ถือว่าอยู่ในระดับที่ดี และมีแนวโน้มขยายตัวได้ดีขึ้นเรื่อยๆ เป็นไปตามเศรษฐกิจ 
ฉะนั้น การทำตามเป้าหมาย ที่เหลืออีก 4% ในครึ่งปีหลังน่าจะทำได้ไม่อยาก จึงเชื่อว่าสินเชื่อปีนี้น่าจะโตได้ตามเป้า เพราะปัญหาหนี้เสียที่ผ่านมาก็ไม่ได้เพิ่มขึ้นจนเป็นอุปสรรคในการขยายตัวของสินเชื่อ ดังนั้นความกังวลเรื่องนี้น่าจะลดลงได้มีส่วนช่วยให้สินเชื่อโตได้มากขึ้น 
นายเกริก กล่าวว่า ขณะนี้ ธปท.ยังไม่กังวลกับสัญญาณฟองสบู่สินเชื่อภาคธุรกิจอสังหาริมทรัพย์มากนัก เนื่องจากสัญญาณการเกิดปัญหาฟองสบู่ยังไม่ชัดเจน แต่อย่างไรก็ตามเป็นเรื่องจะไม่ย่ามใจไม่ได้ ต้องจับตาดูให้ใกล้ชิดต่อไป 
นอกจากนี้ ยังมองว่าทิศทางการทยอยปรับขึ้นดอกเบี้ยนโยบายของ ธปท. จะไม่เป็นสาเหตุสำคัญที่จะทำให้เกิดฟองสบู่ในภาคอสังหาริมทรัพย์ เพราะแม้ว่าสินเชื่อจะมีทั้งภาระชำระดอกเบี้ยและเงินต้น แต่ถ้าผู้ซื้อหรือลูกหนี้มีรายได้ที่แน่นอนก็ยังเชื่อว่าความสามารถในการชำระหนี้จะยังดีอยู่
คลังชี้ค่าบาทแข็งค่าต่อเนื่อง
นายกรณ์ จาติกวณิช รมว.คลัง กล่าาว่า ค่าเงินบาทมีแนวโน้มแข็งค่าอย่างต่อเนื่อง ตามการขยายตัวของเศรษฐกิจที่มีภาคการส่งออกที่เพิ่มขึ้นอย่างมาก ทำให้ค่าเงินบาทแข็งค่าขึ้นไปตามธรรมชาติ
อย่างไรก็ตาม ทางธนาคารแห่งประเทศไทย (ธปท.) ได้เข้าไปดูแลการแข็งค่าของเงินบาทอย่างต่อเนื่อง แต่ก็ต้องยอมรับว่าหนีความเป็นจริงไม่ได้ เมื่อความต้องการเงินบาทมีมากกว่าเงินเหรียญสหรัฐ ก็ทำให้ค่าเงินบาทของไทยต้องแข็งค่าขึ้น
นายกรณ์ กล่าวว่า รัฐบาลต้องดำเนิืนการขยายฐานทางเศรษฐกิืจ ให้การขยายตัวด้านการลงทุน และัการบริโภคภายในประเทศ ให้ขยายตัวมากขึ้น เพื่อลดแรงกดดันของค่าเงินบาทให้ลดน้อยลง